## El Consell aprova arrendar mòduls prefabricats per al Labora Formació d’Aldaia i l’Espai Labora i Sepe de Catarroja

*** Els centres Labora de Catarroja es van vore afectats per la riuada
* Labora continua prestant els seus servicis a la ciutadania de la zona a través d’una oficina mòbil
* També s’ha aprovat l’arrendament de contenidors de magatzematge per al Labora Formació d’Aldaia i el Centre de Referència Nacional de Paterna**

El Ple del Consell ha aprovat la declaració d’emergència per a contractar l’arrendament de mòduls prefabricats per al Labora Formació d’Aldaia, l’Espai Labora i Sepe de Catarroja i el Centre de Referència Nacional de Paterna.

El Centre de Formació i l’Espai Labora-SEPE de Catarroja van ser greument danyats per la riuada. Per això, les activitats del centre de formació es van traslladar al centre de formació de Labora a Aldaia i al Centre de Referència Nacional de Paterna, que han necessitat espais addicionals per a situar l’alumnat i emmagatzemar l’equipament i material dels cursos de formació.

Quant a les oficines Espai Labora-Sepe de Catarroja, es van contractar unitats mòbils que han oferit atenció presencial a la ciutadania i a les empreses dels municipis afectats per la dana, per a poder continuar prestant servici però, per motius d’espai, també ha sigut necessari contractar mòduls prefabricats i contenidors per al magatzematge provisional de material.

Este contracte d’arrendament, que té un import de 338.176 euros, permet donar resposta ràpida i efectiva de manera immediata, per a reprendre el servici habitual que es prestava en estos centres.

Fecha: 20/05/2025